Priesterskind in veiligheidskompleks vermoorPolisie op die toneel. Foto: Yusuf Abramjee, hoof van die teenmisdaadveldtog Crime Line / Twitter Die dogter van ŉ priester van Pretoria is Woensdag in haar huis in ŉ veiligheidskompleks in Midrand, noord van Johannesburg, beroof en vermoor. Tahira Mitha (28) was omstreeks 11:00 saam met haar huiswerker by die huis toe drie gewapende mans hulle oorval het. Ao. Moses Maphakela, polisiewoordvoerder, het Donderdag aan Maroela Media gesê die mans het aan die deur geklop en ŉ vuurwapen op die huiswerker gerig toe sy die deur opmaak. “Hulle het die huis binnegestorm en die vroue vasgevind, waarna hulle twee skootrekenaars, ŉ iPhone en ŉ kluis met ŉ vuurwapen in gebuit het,” het Maphakela gesê. Die mans het Mitha vermoedelik verwurg voor hulle gevlug het. Die huishulp het glo losgekom en hulp ontbied. Volgens Maphakela is die huishulp ongedeerd, maar getraumatiseer. Yusuf Abramjee, hoof van die teenmisdaadveldtog Crime Line, het gesê die voorval het in die Vista Villas-kompleks plaasgevind. Hy het gesê Mitha is Woensdagaand om 22:00 in die Laudium-begraafplaas in Pretoria te ruste gelê. Mitha se pa is ’n Moslem-priester van Laudium. Die polisie ondersoek ŉ saak van moord en roof. Die verdagtes is vermoedelik tussen 20 en 25 jaar oud. Niemand is nog in verband met haar moord in hegtenis geneem nie.